९९ मा सन्दीप
युवा लेग स्पिनर सन्दीप लामिछानेले उत्कृष्ट प्रदर्शन गर्दै यस सिजनको बिग–बास लिगमा आफ्नो यात्रा टुंग्याएका छन् । सन्दीपले राम्रो बलिङ गर्दै एक विकेट लिए पनि उनको टोली मेलबर्न स्टार्स शनिबार ब्रिसबेन हिटसँग ७१ रनले पराजित भयो । 
काठमाडौँ — युवा लेग स्पिनर सन्दीप लामिछानेले उत्कृष्ट प्रदर्शन गर्दै यस सिजनको बिग–बास लिगमा आफ्नो यात्रा टुंग्याएका छन् । सन्दीपले राम्रो बलिङ गर्दै एक विकेट लिए पनि उनको टोली मेलबर्न स्टार्स शनिबार ब्रिसबेन हिटसँग ७१ रनले पराजित भयो । पहिला ब्याटिङ गरेको ब्रिसवेनले निर्धारित २० ओभरमा ५ विकेट गुमाई १ सय ८६ रन बनायो । लिगमा आफनो अन्तिम लिग खेल खेलिरहेको मेलबर्न जवाफमा १७.४ ओभरमा १ सय १५ रनमा अलआउट भयो । मेलबर्नको यो लगातार तेस्रो हार हो । पहिलो ११ मध्येको १० खेल जितेर मेलबर्न यसअघि नै प्लेअफमा पुगिसकेको थियो ।सन्दीपले ४ ओभरमा १६ रनमात्र खर्चेर क्रिस लिनको विकेट लिए । सन्दीपको बलमा निक लार्किनले बाउन्ड्री लाइनमा उत्कृष्ट क्याच लिई लिनलाई पेभेलियन फर्काएका थिए । सन्दीपले ९ डट फालेका थिए । ब्याटिङमा सन्दीपले १ रनमात्र बनाउन सके । लिनको विकेटसँगै सन्दीपको मान्यताप्राप्त ट्वान्टी–२० मा विकेटसंख्या ९९ पुगेको छ । पछिल्लो खेलमा सन्दीपले विकेट लिन सकेका थिएनन् । सन्दीपले मेलबर्नले खेलेको १४ मध्येमा १३ खेल खेल्दै १५ विकेट लिई यसपटकको बिग–बास यात्रा टुंग्याएका हुन् । यसक्रममा उनी जारी बिग–बासमा सर्वाधिक विकेट लिने खेलाडी सूचीमा सातौं स्थानमा छन् । सन्दीपले एकै फ्रेन्चाइज लिगमा आफ्नोतर्फबाट सबैभन्दा बढी विकेट लिएका हुन् । गत सिजनको बिग–बासमा उनले ८ खेलमा ११ विकेट लिएका थिए । सन्दीप आइतबार नेपाल आइपुग्ने तालिका छ । नेपाली राष्ट्रिय टोलीबाट आईसीसी विश्वकप क्रिकेट लिग २ मा खेल्नुपर्ने भएकाले सन्दीपको अस्ट्रेलिया यात्रा टुंगिएको हो । माघ २२ बाट सुरु हुने लिग २ मा नेपालले ओमान र अमेरिकासँग प्रतिस्पर्धा गर्दैछ । मेलबर्नले जारी लिगमा प्लेअफसहितको खेल खेल्दा टोलीमा सन्दीप हुने छैनन् । गत सिजनमा मेलबर्नलाई फाइनलमा पुर्‍याउन सन्दीपले ठूलो भूमका खेलेका थिए ।